KIRJALLINEN KYSYMYS P-0908/03 esittäjä(t): Alexandros Alavanos (GUE/NGL) komissiolle. Kreikkalaisopiskelijan pidättäminen Yhdistyneessä kuningaskunnassa.



Virallinen lehti nro 011 E , 15/01/2004 s. 0154 - 0154



KIRJALLINEN KYSYMYS P-0908/03 esittäjä(t): Alexandros Alavanos (GUE/NGL) komissiolle (18. maaliskuuta 2003) Aihe: Kreikkalaisopiskelijan pidättäminen Yhdistyneessä kuningaskunnassa Englantilaisviranomaiset pidättivät ja vangitsivat kreikkalaisen opiskelijan Harilaos Dousemertzisin Yhdistyneessä kuningaskunnassa maan terrorismin vastaisen lain nojalla. Lehdistössä julkaistujen tietojen mukaan Dousemertzisiä syytetään propagandistisen aineiston hallussapidosta ja levittämisestä. Kreikan hallituksen mielestä on sietämätöntä, että Yhdistyneen kuningaskunnan viranomaiset eivät ole antaneet asiasta tietoja. Euroopan unionin neuvoston 13. heinäkuuta 2002 tekemän puitepäätöksen 2002/475/YOS(1) terrorismin torjunnasta nojalla rikkomukset, joista kreikkalaisopiskelijaa epäillään, eivät lukeudu päätöksen 1 artiklassa tarkasti määriteltyihin terrorismirikoksiin. Lisäksi saman päätöksen tuomiovaltaa ja syytteeseenpanoa koskevan 9 artiklan perusteella rikos, josta opiskelijaa syytetään, kuuluu useamman kuin yhden jäsenvaltion toimivaltaan, koska väitetty 17. marraskuuta -järjestön jäsenyys koskee järjestöä, joka on toiminut yksinomaan Kreikan maaperällä, ja syytetty on Kreikan kansalainen. Mitä komissio aikoo tehdä, jotta noudatettaisiin edellä mainittua neuvoston päätöstä ja suojeltaisiin kreikkalaisen opiskelijan oikeuksia? (1) EYVL L 164, 22.6.2002, s. 3. António Vitorinon komission puolesta antama vastaus (10. huhtikuuta 2003) 13 päivänä kesäkuuta 2002 tehdyssä puitepäätöksessä 2002/475/YOS terrorismin torjumisesta luetellaan ne teot, joita pidetään terroritekoina. Siinä ei kielletä jäsenvaltioita pitämästä kansallisen lainsäädäntönsä nojalla terroritekoina myös muita tekoja edellyttäen, että jäsenvaltion lainsäädäntö ei ole ristiriidassa puitepäätöksen kanssa. Jos ne teot, joista henkilöä syytetään, kuuluvat useamman jäsenvaltion tuomiovaltaan, puitepäätöksen 9 artiklan 2 kohdassa säädetään, että jäsenvaltioiden on toimittava yhteistyössä päättääkseen, minkä niistä on ryhdyttävä syytetoimiin rikoksentekijöitä vastaan, ja pyrittävä keskittämään syytetoimet mahdollisuuksien mukaan yhteen jäsenvaltioon. Puitepäätöksessä säädetään myös, että jäsenvaltiot voivat kääntyä minkä tahansa Euroopan unionissa perustetun elimen tai järjestelmän puoleen. Tässä tapauksessa Kreikan viranomaiset voisivat kääntyä Euroopan oikeudellisen verkoston tai Eurojustin puoleen. Määräaika puitepäätöksen saattamiselle osaksi kansallista lainsäädäntöä oli 31. joulukuuta 2002. On selvää, että kuten puitesopimuksen 1 artiklan 2 kohdassa todetaan, puitesopimuksen täytäntöönpano velvoittaa kunnioittamaan puolustautumisoikeuksia kaikkien asiaankuuluvien oikeudellisten asiakirjojen mukaisesti. Vaikka komissio huolehtiikin tarkasti oikeusvaltion ja perusvapauksien kunnioittamisesta, sillä ei kuitenkaan olen valtuuksia puuttua yksittäisiin oikeudenkäynteihin. Lopuksi on korostettava, että kun henkilö katsoo, että hänen perusvapauksiaan on loukattu, ja kun kansalliset oikeusmenettelyt eivät ole tuoneet ratkaisua, hän voi viimeisenä keinona oikeuksiensa suojelun takaamiseksi nostaa kanteen Euroopan ihmisoikeustuomioistuimessa.